ระเบียบกรุงเทพมหานคร
ระเบียบกรุงเทพมหานคร
ว่าด้วยหลักเกณฑ์การอนุญาตการนำช้างมาหารายได้ในเขตกรุงเทพมหานคร
พ.ศ. ๒๕๕๔
 

โดยที่เป็นการสมควรกำหนดระเบียบกรุงเทพมหานคร ว่าด้วยหลักเกณฑ์การอนุญาตการนำช้างมาหารายได้ในเขตกรุงเทพมหานคร

อาศัยอำนาจตามความในข้อ ๕ และข้อ ๑๕ แห่งข้อบัญญัติกรุงเทพมหานคร
เรื่อง การควบคุมการนำช้างมาหารายได้ในเขตกรุงเทพมหานคร พ.ศ. ๒๕๕๓
ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้

ข้อ ๑ ระเบียบนี้เรียกว่า
ระเบียบกรุงเทพมหานคร ว่าด้วยหลักเกณฑ์การอนุญาตการนำช้างมาหารายได้ในเขตกรุงเทพมหานคร
พ.ศ. ๒๕๕๔

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ บรรดาข้อบังคับ
ระเบียบ หรือคำสั่งอื่นใดในส่วนที่ได้กำหนดไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ การนำช้างมาหารายได้ในเขตกรุงเทพมหานครอนุญาตให้กระทำการได้เฉพาะเพื่อการแสดง
การร่วมงานพิธีต่าง ๆ ที่ไม่ก่อให้เกิดปัญหาความเป็นระเบียบเรียบร้อยของบ้านเมือง

ข้อ ๕ การอนุญาตการนำช้างมาหารายได้ในเขตกรุงเทพมหานคร
เจ้าของช้างจะต้องยื่นคำขอตามแบบท้ายระเบียบนี้ และปฏิบัติให้เป็นไปตามเงื่อนไขการอนุญาต
ดังต่อไปนี้
(๑) แสดงเอกสารหลักฐาน
(ก) ตั๋วรูปพรรณช้างหรือบัญชีลูกคอก
(ข)
ใบอนุญาตเคลื่อนย้ายที่ผ่านการตรวจรับรองโรคระบาดตามที่กฎหมายกำหนด
(ค) หนังสือแสดงการเข้าร่วมการแสดง การเข้าร่วมงานพิธี
(ง) ระบุชื่อผู้ควบคุมดูแลช้าง
(๒) แจ้งสถานที่ ขอบเขต และระยะเวลาการแสดง
การร่วมงานพิธีที่ชัดเจนแน่นอน
(๓) จัดให้มีที่พักช้างและปฏิบัติดังนี้
(ก)
ที่พักช้างต้องมั่นคงแข็งแรงตามความเหมาะสมโดยมีขนาดเพียงพอแก่การดำรงชีวิตของช้าง
มีแสงสว่างและการระบายอากาศที่เพียงพอ
มีระบบการระบายน้ำและกำจัดสิ่งปฏิกูลให้ถูกสุขลักษณะ
(ข) รักษาดูแลที่พักช้างให้สะอาดอยู่เสมอ
จัดเก็บสิ่งปฏิกูลให้ถูกสุขลักษณะเป็นประจำ ไม่ปล่อยให้เป็นที่สะสมหมักหมมจนเกิดกลิ่นเหม็นรบกวนผู้ที่อยู่บริเวณใกล้เคียง
(ค)
จัดให้มีการสร้างเสริมภูมิคุ้มกันโรคเพื่อป้องกันอันตรายจากเชื้อโรคที่เกิดจากสัตว์
(ง) ให้ควบคุมดูแลช้างภายในที่พักช้างของตน
ไม่ปล่อยให้ช้างอยู่นอกที่พักช้างโดยปราศจากการควบคุมที่มั่นคงแข็งแรง
ซึ่งบุคคลภายนอกเข้าไปไม่ถึงตัวช้างและมีป้ายเตือนให้ระมัดระวังโดยสังเกตได้อย่างชัดเจน
(จ)
ในกรณีที่มีเหตุสงสัยว่าช้างนั้นเป็นโรคอันอาจเป็นอันตรายแก่สุขภาพของบุคคลทั่วไป ให้เจ้าของช้างแยกกักช้างนั้นไว้ต่างหากและแจ้งให้สำนักงานเขตท้องที่ทราบ
และต้องปฏิบัติตามคำแนะนำของสัตวแพทย์
(ฉ)
ห้ามนำช้างออกมานอกที่พักช้างเพื่อการอื่นนอกเหนือจากที่ได้รับอนุญาต
เว้นแต่เพื่อการรักษาโรคเจ็บป่วย หรือสร้างเสริมภูมิคุ้มกันโรค
(ช) ควบคุมดูแลช้างของตนมิให้ก่ออันตรายหรือเหตุรำคาญแก่ผู้อื่น
(๔) ปฏิบัติการอื่นใดตามคำแนะนำของผู้อำนวยการเขตท้องที่
ใบอนุญาตการนำช้างมาหารายได้ในเขตกรุงเทพมหานครให้เป็นไปตามแบบท้ายระเบียบนี้

ข้อ ๖ เจ้าของช้างจะต้องปฏิบัติตามหลักเกณฑ์ในระเบียบนี้
หากมีการฝ่าฝืนให้ถือว่าการได้รับอนุญาตสิ้นสุดลง

ข้อ ๗ ในกรณีที่มีเหตุจำเป็นสมควรปฏิบัติเป็นอย่างอื่นหรือที่ไม่ได้กำหนดไว้ในระเบียบนี้
ให้เสนอผู้ว่าราชการกรุงเทพมหานครพิจารณาสั่งการเป็นกรณี ๆ ไป

ข้อ ๘ ให้ปลัดกรุงเทพมหานครรักษาการตามระเบียบนี้
และให้มีอำนาจออกคำสั่งเพื่อปฏิบัติการให้เป็นไปตามระเบียบนี้


ประกาศ
ณ วันที่ ๒๓ กันยายน พ.ศ. ๒๕๕๔
หม่อมราชวงศ์สุขุมพันธุ์
บริพัตร
ผู้ว่าราชการกรุงเทพมหานคร
[เอกสารแนบท้าย]

๑. คำขออนุญาตการนำช้างมาหารายได้ในเขตกรุงเทพมหานคร
๒. ใบอนุญาตการนำช้างมาหารายได้ในเขตกรุงเทพมหานคร

(ดูข้อมูลจากภาพกฎหมาย)
























ปริยานุช/ผู้จัดทำ
๑๕ พฤศจิกายน
๒๕๕๔

ปณตภร/ผู้ตรวจ
๒๘ พฤศจิกายน
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๑๓๕ ง/หน้า ๓/๑๑ พฤศจิกายน ๒๕๕๔